
Parengto sprendimo projekto tikslai ir uždaviniai: nuo 2023 m. liepos 1 d. įsigalioja Lietuvos Respublikos peticijų konstitucinis įstatymas (toliau – Peticijų konstitucinis įstatymas). Peticijų konstitucinis įstatymas aiškiai ir nuosekliai reguliuoja konstitucinės peticijų teisės įgyvendinimo tvarką, užtikrinant sklandesnį kreipimųsi teikimo ir peticijų nagrinėjimo procesą, aiškiau apibrėžia peticijų komisijų kompetencija. 
Atsižvelgiant į tai, kad savivaldybių tarybos iki 2023 m. birželio 30 d. turi priimti šio įstatymo įgyvendinamuosius teisės aktus (Peticijų konstitucinio įstatymo 21 str. 2 d.), siūloma Tarybai panaikinti 2021 m. liepos 1 d. Tarybos sprendimu Nr. T-339 patvirtintus Šiaulių miesto savivaldybės peticijų komisijos nuostatus ir priimti naują, su Peticijų konstitucinio įstatymo nuostatomis suderintą Šiaulių miesto savivaldybės peticijų komisijos nuostatų (toliau – Nuostatai) redakciją. 
Nuostatai neatkartoja Peticijų konstituciniame įstatyme detaliai reglamentuotos kreipimųsi vertinimo, pripažinimo peticija, peticijos priėmimo nagrinėti ir peticijos nagrinėjimo tvarkos, o tik nustato Peticijų komisijos sudarymo, darbo organizavimo tvarką, Komisijos pirmininko, Komisijos narių teises ir pareigas. Be to, rengiant Nuostatus buvo atsižvelgta į Lietuvos Respublikos teisingumo ministerijos pateiktas rekomendacijas dėl šio įstatymo įgyvendinimo (2023-05-25 Nr. G-4044). Teisingumo ministerija siūlė:
– reglamentuojant skundų dėl Konstitucinio įstatymo 13 straipsnio 1 dalyje nurodytų peticijų komisijų sprendimų (dėl kreipimosi nepripažinimo peticija ir atsisakymo priimti peticiją nagrinėti) nagrinėjimo tvarką, turi būti užtikrinamas tokių skundų nagrinėjimo objektyvumas ir nešališkumas, t. y. ne peticijų komisija, kurios sprendimas yra skundžiamas, turėtų rengti institucijos sprendimo dėl skundo projektą ir atlikti kitus parengiamuosius veiksmus skundui institucijoje išnagrinėti. 
– siekiant užtikrinti peticijų nagrinėjimo viešumą ir skaidrumą bei viešąjį interesą žinoti, kas yra teisės akto pradiniai iniciatoriai, tačiau apsaugant pareiškėjo ir (ar) jo atstovo asmens duomenų nepagrįstą (nepagrįstai ilgą) viešinimą, siūloma interneto svetainėje viešinant priimtas nagrinėti peticijas (t. y. peticijose pateiktus prašymus ar siūlymus ir juos pagrindžiančius argumentus), vadovaujantis Konstitucinio įstatymo 5 straipsnio 2 dalies nuostatomis, ne ilgiau kaip 5 metus nurodyti pareiškėjo ir (ar) jo atstovo vardą ir pavardę; 
– peticijų komisijos išvadoje bei sprendime dėl peticijoje pateikto prašymo ar siūlymo (kurie būtų skelbiami neapibrėžtą laiką), taip pat viešai skelbiant Konstitucinio įstatymo 4 straipsnio 5 dalies 1 ir 2 punktuose nurodytais pagrindais gautą informaciją ar nuomones dėl peticijose pateiktų prašymų ar siūlymų nurodyti tik kreipimosi gavimo datą, registracijos numerį ir peticijoje pateikto prašymo ar siūlymo dalyką.
Atsižvelgiant į šias rekomendacijas, Nuostatuose numatyta, kad sprendimo dėl skundo projektą Savivaldybės tarybai rengia Savivaldybės tarybos ir mero sekretoriatas Reglamento nustatyta tvarka. Kadangi Peticijų konstitucinis įstatymas nenumato imperatyvo skelbti pareiškėjų (jų atstovų) asmens duomenis, Nuostatuose detalizuota, kad šie duomenys viešai neskelbiami.   
Komisijos sudarymo tvarka, komisijos pirmininko ir narių teisės ir pareigos nesiskiria nuo šiuo metu numatytų. Nuostatuose reglamentuota, kad Komisijos veiklos forma yra posėdžiai, o visi sprendimai forminami protokoliniu sprendimu, taip pat numatyta Komisijos sekretoriui rengti Savivaldybės tarybos sprendimo projektus dėl Komisijos išvadų.  
Dabartinis sprendimo projekte aptariamų klausimų reguliavimas: šiuo metu galiojanti Nuostatų redakcija neatitinka liepos 1 d. įsigaliosiančio Peticijų konstitucinio įstatymo nuostatų. 
Sprendimo projekte numatyta patvirtinti naują Šiaulių miesto savivaldybės peticijų komisijos nuostatų redakciją.  Nauja Nuostatų redakcija teikiama atsižvelgiant į tai, kad daugiau nei pusė teisės akto nuostatų yra keičiamos, taip pat keičiama teisės akto struktūra. 
Priėmus sprendimą, galimos pasekmės (tiek teigiamos, tiek neigiamos). Numatomos teigiamos pasekmės – Nuostatai atitiks Peticijų konstitucinį įstatymą. 
Priėmus sprendimą, keičiami ar panaikinami galiojantys Savivaldybės teisės aktai – pripažįstamas netekusiu galios Šiaulių miesto savivaldybės tarybos 2021 m. liepos 1 d. Tarybos sprendimas Nr. T-339 „Dėl Peticijų komisijos nuostatų patvirtinimo“. 
Sprendimui įgyvendinti reikalingi priimti papildomi teisės aktai – nereikalingi.
Sprendimui įgyvendinti reikalingos lėšos – nereikalingos.
Sprendimo projekto antikorupcinis vertinimas nebuvo atliekamas, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.
Numatomo teisinio reguliavimo poveikio vertinimo rezultatai: numatomo teisinio reguliavimo poveikio vertinimas neatliktinas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą.  
Sprendimo projektą parengė: Šiaulių miesto savivaldybės tarybos ir mero sekretoriatas. Tiesioginis rengėjas – mero patarėja Virginija Mickavičienė, tel. 8 41 596208.

